**Hilde Gunn Slottemo**

Professor i historie

Nord Universitet, Avdeling for lærerutdanning

7600 Levanger

E-post: [hilde.g.slottemo@nord.no](mailto:hilde.g.slottemo@nord.no)

Twitter: @slottemo

Tlf. 74 02 28 20 (a), 908 82 541 (m)

## Det grønne amt

Hvis jeg lukker øynene og tenker meg Nord-Trøndelag for drøyt hundre år siden, greier jeg da å se for meg et samfunn uten elektrisitet? En verden der bygd og by er mørklagt og mangler dagens strålende lyspunkter? Et samfunn uten gatelykter som snor seg som lysende slanger i landskapet? Et sted der talglys og parafinlamper kaster et mykt skjær over hus og heim? Et samfunn uten store, kraftkrevende virksomheter, men med muskelkraft fra dyr og mennesker som den viktigste energien i arbeidet?

Jeg skriver for tida NTEs historie, ei bok som skal komme ut til bedriftens 100-årsjubileum i 2019. NTE har vært den viktigste virksomheten i Nord-Trøndelag i denne hundreårsperioden. Elektrisiteten har omformet samfunnet vårt fullstendig og gjennomgripende, og NTE har formet Nord-Trøndelag på viktige måter.

NTE er derfor viktig for å forstå fylkets utvikling, for eksempel når det gjelder elektrifisering, industriutvikling, politiske kamper og endringer i dagliglivet. I stor grad er det også ei historie om distriktspolitikk, om hvordan en rekke personer jobbet for å opplyse en hel region. I etterkrigstida handler det om hvordan mektige menn som NTE-direktør Carl Skaar, fylkesrådmann Dagfinn Sakshaug og fylkesordfører Arne Sandnes jobbet for å forme Nord-Trøndelag som samfunn. Med seg hadde de et fylkesting dominert av Arbeiderpartiet og Senterpartiet. Her var det bred enighet om å utvikle hele regionen: «Nord-Trøndelag fylkestings store mål [er] å gjøre fylket til et godt fylke å være bosatt i, hva enten en bor i by eller bygd, ute ved kysten eller oppe på fjellet», het det for eksempel i 1965.

Hele fylket skulle tas i bruk. Hver bygd skulle forsynes med elektrisk kraft, hver øy skulle ha elektrisitet og hver fjellgård skulle lyse opp i fjellheimen. «NTE bygde strømledninger til hvert eneste sommerfjøs», spissformulerte Arne Sandnes det i et intervju jeg gjorde med ham. Det ble lagt strømkabler og -ledninger på kryss og tvers i hele regionen. Og det skjedde raskt. I 1953 var Nord-Trøndelag en sinke i elektrifiseringa. Da manglet 18 % av befolkninga fortsatt strøm. Det gjaldt særlig bygdesamfunn på kysten, der for eksempel Fosnes bare hadde 0,5 % dekning. Det gjaldt også fjellbygdene i Namdalen, der Sørli, Nordli og Røyrvik lenge var mørke flekker på kartet. Ti år senere, i 1962, hadde fylket kommet opp på nivå med resten av landet. Da manglet bare én prosent av befolkninga i fylket strøm, den samme andelen som på landsbasis.

Også på andre måter kom den distriktspolitiske ambisjonen tydelig fram. NTE hadde avdelingskontorer over store deler av fylket, og de drev installasjonsvirksomhet i både bygd og by. På det meste var det 33 avdelingskontorer fordelt i Nord-Trøndelag. Til sammenligning hadde for eksempel Vest-Agder 4 avdelinger til samme tid.

Det samme gjaldt NTEs butikker. De ble opprettholdt til tross for at flere av dem ikke var lønnsomme, bedriftsøkonomisk sett. Det skulle være mulig å kjøpe et kjøleskap, ei lampe eller en ny panelovn i hele fylket, uten å måtte reise inn til Steinkjer, Namsos eller Levanger. Heller enn inntjening i snever forstand, ble oppmerksomheten rettet mot de samfunnsøkonomiske gevinstene ved et likt tilbud i hele regionen.

Det fylkeseide NTE var viktig som distriktspolitisk aktør. Den myndige og mektige NTE-direktøren Carl Skaar var høyremannen som drev en nærmest sosialistisk politikk i sine bestrebelser på å utvikle hele fylket: hver ei grend, hvert et nes og hver ei øy skulle få ta del i elektrisitetens goder. Det ble samfunnskontrakten som NTE skulle oppfylle. Når den ble etterlevd, var ikke NTEs maktarena truet.

Denne satsinga var mulig fordi det skjedde et politisk kompromiss mellom fylkets to store politiske partier: Arbeiderpartiet og Senterpartiet. Selv om også andre partier var representert på fylkestinget, var dette de dominerende, de som la premissene for mye av den politiske debatten. De møttes i en felles ambisjon om likhet og utjevning i hele regionen. Det politiske kompromisset gikk ut på å akseptere en viss sentralisering mot at veier, NTE-bygg og lys ble gitt til alle distrikter; visse former for sosiale forskjeller mot et tydelig signal om geografisk likhet; visse former for storindustri – som Norske Skog – så lenge det sto landbruksinteresser bak. Slik fikk den nord-trønderske utjevningsideologien geografisk likhet som et sentralt premiss. Sosial klasse og kjønn ble mindre viktig. Slike forskjeller ble tonet ned og forble dunkle og uopplyste. Det var i målet om geografisk likhet SP- og AP-miljøene kunne finne hverandre. Det var by og land som skulle gå hand i hand. Denne ambisjonen fantes også i resten av landet, men få steder var den så sterk og tydelig som i Nord-Trøndelag.

Kompromisset skjedde ikke nødvendigvis i form av konkrete politiske vedtak gjort i kommunestyrer og fylkesting. En vil ikke finne avtaler der partene ble enige om å vektlegge geografisk likhet på bekostning av sosial. I stedet ble det utviklet en politisk kultur; en nordtrøndersk tenkemåte eller mentalitet. Den var et verdisett som ble delt av befolkningen i fylket, langt utenom de partipolitiske aktivistene: et langsiktig mål om å holde alle lokalsamfunn i hele fylket levende. Hver krok av regionen skulle bebos, tas i bruk og utnyttes, hver kommune skulle gis muligheter for utvikling og framtid. Denne visjonen ble retningsgivende for fylkestinget og for ledelsen i NTE. Som to tråder i et flettverk løp de sammen i et fargerikt mønster av rødt og grønt. Men det var det distriktspolitiske og geografisk utjevnende som var i forgrunnen og som gjorde Nord-Trøndelag til «Det grønne amt».

I dag har Arbeiderpartiet og Senterpartiet skilt lag i synet på regional utvikling. Både målet og virkemidlene er blitt endret. Også NTE har endret seg. Den politiske ambisjonen om å bygge fylket står ikke like sterkt. I stedet har bedriftsøkonomiske lønnsomhetskrav nådd NTE, som resten av energibransjen. Samfunnsbygginga er blitt mer indirekte, gjennom at NTE leverer utbytte til fylkeskommunen og slik finansierer eierens politiske ambisjoner.

Til tross for fortidas politiske tiltak, var sentraliseringskreftene sterke. Med løfter om ei bedre framtid viklet de folk inn i sine lange fangarmer og trakk dem mot mer sentrale strøk. Til tross for ambisjonen om å bruke NTE og elektrisiteten som en motkultur, gikk folkestrømmen innover fra kysten, ned fra fjellbygdene, bort fra skogene og de mest grisgrendte strøkene. Folk flyttet inn mot fylkets bygdebyer og tettsteder. Det var der framtida var lys.